Steffen W. Frølund (LA), 2025-04-23:
Tak for det, formand.
Sagen, vi drøfter i dag, er alvorlig.
Vi har at gøre med en minister, som har tilbageholdt oplysninger for Folketinget, oplysninger, som ikke bare var væsentlige for de politiske forhandlinger, der i efteråret fandt sted mellem ministeren og Folketingets partier, men kritiske oplysninger om selve den grønne omstilling hertillands, og det er alvorligt.
For i de oplysninger, som ministeren og regeringen valgte at holde tilbage for folkestyret, blev der fortalt os, at vi slet ikke var så langt med udbygningen af elnettet, som regeringen ville have os til at tro at vi var, og at den elektrificering af samfundet, som skal bære os væk fra fossile brændstoffer, i virkeligheden ikke er godt nok på vej.
Men det kunne vi ikke forholde os til, og den virkelighed er ubelejlig for ministeren, og den er ubelejlig for SVM-regeringen.
For den passer ikke ind i den hovedfortælling, de forsøger at prakke befolkningen på, om, hvor grøn regeringen er.
Kigger man nærmere på resultaterne, har regeringens grønne prestigeprojekter været fiaskoer på stribe.
Prestigedelen er SVM-regeringen rigtig god til.
De holder nogle gode pressemøder – det skal de have – men selve projekterne er alt for ofte maveplaskere.
Først var der den grønne indenrigsflyvning, som skulle flyve på 100 pct. bæredygtigt brændstof, og ambitionerne var skyhøje, men projektet blev opgivet, før det første fly overhovedet var lettet.
Så var der energiøerne i Nordsøen og på Bornholm, som var så ringe forretninger, at de er blevet sat på pause – fantasiøer kan man nu kalde dem – der var udbuddet af 6 GW havvind med statsligt medejerskab, som var en storartet plan på tegnebrættet, men ingen private aktører bød på det.
Det var simpelt hen for dårlig en forretning.
Hvis regeringen havde udvist rettidig omhu ligesom LA og støttet vores beslutningsforslag om at lade nettilslutninger komme i udbud, så var udbygningen af elnettet måske gået bedre.
Det er næsten, som om det eneste i regeringens grønne politik, der aldrig bliver sat på pause, er de endeløse lanceringer af nye store projekter.
Vi kan ikke have tillid til en minister, der tilbageholder kritisk information for Folketinget under en politisk forhandling, og derfor vil Liberal Alliance stemme for mistillid til ministeren.
Det vil dog være en fejl at tro, at det vil gå bedre med den grønne omstilling og energipolitikken, hvis bare der kommer en ny SVM-minister til.
For vi har ikke tillid til, at regeringen kan levere på den grønne omstilling.
Deres energipolitik vil forblive en fiasko, uanset hvem de skubber frem.
Selv om sagen om elnettet blev holdt tilbage for Folketinget, blev den forelagt for regeringens såkaldte grønne udvalg, og hvis der sad bare en eneste i det udvalg, som gik mere op i den grønne omstilling end i regeringens image, så havde vedkommende nok sagt fra, men her står vi så, uden tillid, uden handling, og uden en god energipolitik.
Fremtidens energiforsyning har ikke brug for prestigeprojekter, men for en ren og stabil produktion af strøm til stabile priser.
Samfundet har brug for en teknologineutral energipolitik, som kan forsyne os uafhængigt af fremmede stater og skiftende vejr, ligesom vi har brug for en udbygning af elnettet.
Vi har brug for politikere, som træffer beslutninger ud fra fornuft, og som viser, at man godt kan være grøn uden at være rød, vi har brug for en regering, som er åben – åben for atomkraft og åben for den grønne omstillings udfordringer, når vi møder dem – og vi har brug for en bedre energipolitik, og så har vi sidst, men ikke også mindst brug for tillid i forholdet mellem folkestyret og ministerrollen, og det har vi desværre ikke i dag.
Tak for ordet.